
Indledning


Verdens tilstand 2024


Udviklingen


De seneste tre årtier har verden oplevet en usædvanlig, eksponentiel udvikling inden for teknologi og videnskab, som bl.a. har ført til mange gennembrud i vores viden om universet, og resulteret i at 90 % af verdens befolkning over 6 år i dag har en mobiltelefon. Det har samtidig betydet, at store dele af verdens befolkning har fået mulighed for at lære om den planet vi bor på, og om det univers, den er en lille bitte del af. Det er om dette fantastiske univers og vores eksistens på denne dejlige planet, denne bog handler om - men først bør du kende den tilstand, vores planet, Jorden, befinder sig i.


Problemerne


Apropos verdens befolkning, så var befolkningstallet i 1924, ca.1,9 milliarder. I dag, 2024, er befolkningstallet ca. 8,1 milliarder, altså over 4 gange så stort på blot 100 år. Det er den væsentligste forklaring på verdens klima- og biodiversitetskriser. Derfor bør alle stater, der bidrager til denne udvikling, snarest muligt indføre en familiepolitik til begrænsning af børnetallet, og kvinder verden over bør uddannes og bemyndiges til at have kontrol over familieplanlægningen. Det er en opgave FN ufortøvet bør tage op.


Den hurtigt voksende population af mennesker har, ud over udledning af drivhusgasser, medført stærkt forøget forbrug af ressourcer, miljøforurening og påvirkning af planetens biodiversitet. På globalt plan er omkring en million plante- og dyrearter i dag truet af udryddelse. Den samlede masse af vilde pattedyr svarer i dag til mindre end 25 % af den samme masse, før mennesket begyndte at kolonisere planeten, og insekter forsvinder også hurtigt mange steder.


Problemerne, der alle er knyttet til befolkningstilvækst og menneskeligt forbrug, vil blive forværret i løbet af de kommende årtier, og skaden derved, som vil kunne mærkes i flere århundreder, truer overlevelsen af alle arter, heriblandt vores egen. Jordens fremtidsudsigter er således værre, end de fleste er klar over. Manglende erkendelse af problemernes omfang er derfor både naivt og farligt.


Dommedag nu


De ekstreme vejrfænomener, verden har oplevet i de seneste år, antyder at klimaet nu er begyndt at ændre sig til det værre. I så fald vil kun en hurtig og helhjertet indsats fra alle FN's medlemsstater, med opbakning fra teknologi og videnskab, kunne afværge at nuværende klimaog biodiversitetskriser udvikler sig katastrofalt. Hvis det bliver tilfældet må stort set alle befolkningsgrupper over hele Jorden indstille sig på, at ekstreme vejrsituationer vil øges i omfang og gøre store områder ubeboelige pga. ørkendannelser, oversvømmelser og skovbrande Dette vil igen resultere i øgede flygtningestrømme og øgede væbnede konflikter. Det er derfor nødvendigt, at medlemsstaterne hurtigst muligt giver FN de nødvendige beføjelser til at imødegå en sådan udvikling, og at alle stater efterlever de krav dette måtte medføre.


Kort historik


Siden finanskrisen i 2008 har verden befundet sig i politisk-økonomisk ustabilitet, på grund af manglende konsensus mellem stormagterne om den globale orden. Et af resultaterne heraf er de manglende handlinger til at løse verdens mest påtrængende problem – klimaforandringerne.


I 2015 fastsatte FN 17 verdensmål for bæredygtig udvikling, som medlemsstaterne har forpligtet sig til at indfri inden år 2030. Heraf er de fire vigtigste at bremse klimaforandringerne, skabe bæredygtig vækst, afskaffe fattigdom og stoppe sult.


I slutningen af 2019 og begyndelsen af 2020 gjorde pandemien COVID-19 sit indtog og lammede hele verden, og dermed også kampen mod klimaændringer. Den blev i 2022 afløst af Ruslands brutale krigsforbrydelser mod Ukraine – en krig med titusindvis af militære og civile ofre, som fortsat pågår, og som skader kampen mod klimaændringer.


På COP 28 – Forenede Nationers Klimakonference i Dubai fra 30.11 til 12.12.2023 stod det klart, at fremskridt på alle klima-handlingsområder var utilstrækkelige til at reducere drivhusgas udledninger og modvirke klimaændringer. Derfor besluttede medlemsstaterne at øge indsatsen på alle fronter mod 2030.


FN's rolle


Forenede Nationer blev dannet af 51 stater efter 2. verdenskrig i 1945, og afløste Folkeforbundet fra 1919 efter 1. verdenskrig. FN har i dag 193 medlemsstater, og er en verdensorganisation, der har til formål at bevare den internationale fred og sikkerhed, samt skabe et forum for internationalt samarbejde og fremme skabelsen af venligtsindede relationer nationer imellem. FN spiller en vigtig rolle i international udviklingspolitik, miljøsamarbejde og kampen for menneskerettighederne.


I 2020 var 52 af FN's medlemsstater styret af en diktator eller af et autoritært regime - heraf 3 i Latin- og Sydamerika, 27 i Asien og Mellemøsten og 22 i Afrika - som i mange tilfælde har problemer med at efterleve menneskerettighederne.


FN's opgave med at koordinere kampen mod klimaændringer på det civile område er enorm, men hertil skal lægges at trusler fra udledning af drivhusgasser forårsaget af væbnede konflikter, flygtningestrømme og befolkningstilvækst også skal medregnes, hvis opgaven skal lykkes.


Truslerne


I 2022 var der 182 væbnede konflikter, heraf 52 statslige konflikter, dvs. mellem stat og ikke statslige aktører (iflg. UCDP), og antallet af krigsrelaterede dødsfald var omkring 1,2 millioner (iflg. Worldometer). De største krigshandlinger (med over 10.000 dødsfald), finder i dag sted i Ukraine, Gaza-striben, Sahel-området, Sudan og Myanmar, mens hovedparten af øvrige krigshandlinger er fordelt nogenlunde ligeligt over Mellemøsten, Asien og Afrika. Dette er forventeligt, da de fleste af FN's 52 autoritære stater/diktaturer findes i disse områder, og hvoraf mange af dem er islamiske stater.


Magtbeføjelserne i diktaturstater er enten koncentreret hos en enkelt person (f.eks. konge, præsident eller militærleder) eller hos ledende grupper (f.eks. militærjunta, politisk parti eller præstestyre). Disse stater er ofte kendetegnet ved manglende politisk frihed, censur, undertrykkelse af opposition, og begrænsede borgerrettigheder, ligesom demokratiske principper som valg, ytringsfrihed og retsstatsprincipper ofte er fraværende. Som følge heraf er disse stater ofte genstand for oprør og væbnede konflikter, og af samme grund er det også dem, der bærer hovedansvaret for de flygtningestrømme verden oplever.


De fleste krigshandlinger finder, som anført, sted i Mellemøsten, Asien og Afrika. De væbnede konflikter udspilles oftest mellem autoritære regimer og minoriteter af etnisk, kulturel, sproglig eller religiøs baggrund, og er oftest et resultat af undertrykkelse.


En anden form for krigshandlinger udføres af islamistiske terrorgrupper med forskellige ideologier, mål og metoder, hvor vold og extremisme er fremtrædende. De største af disse er Hamas i Palæstina, Hisbollah i Libanon, Al Shabab i Somalia, Boko Haram i Nigeria, Taliban i Afghanistan og Al Qaida i Afghanistan med forgreninger i Asien.


FN estimerer at over 108 millioner mennesker er på flugt nu. Mere end 1 % af verdens befolkning var på flugt i 2022. Flest flygtninge kom især fra Ukraine, Syrien, Sydsudan, Afghanistan og Venezuela. Flygtninge og illegale emigranter har betydelige konsekvenser for de vestlige lande, da de udgør en økonomisk byrde til modtagelse og integration, og kræver ressourcer til uddannelse, bolig, sundhedspleje og sociale ydelser.


Ifølge FN vil verdens befolkning i 2024 udgøre omkring 8,1 milliarder mennesker, og dette antal vil vokse med ca. 73 millioner mennesker om året, indtil tilvæksten skønnes at toppe på omkring 10,4 milliarder mennesker i 2080. Flere mennesker betyder større fødevareusikkerhed, jordforringelse, plastforurening og tab af biodiversitet. Den højere befolkningstæthed øger samtidig risikoen for overbefolkning, pandemier, arbejdsløshed, boligmangel og konflikter, der kan føre til oprør, krig og terrorisme.


I 1998 anslog FN at 16 % af Jorden's befolkning er analfabeter. Blandt de arabiske stater var tallet i år 2000 mere end 25 % af mændene og 50 % af kvinderne. Årsagerne hertil, i en del arabiske stater, skal søges i manglende vilje og ressourcer til uddannelse, samt imamers og mullahers indflydelse på fortolkningen af den rigide, fundamentalistiske lovreligion Islam, der giver imamerne og mullaherne status og magt i islamiske samfund, hvor de udgør en uformel del af magtapparatet, der fastholder befolkningerne i dårlig oplyst tilstand.


Et særskilt, stort problem er miljøforurening fra biler. Udstødning forurener atmosfæren med gasser, der får den globale temperatur til at stige, og som gør luften farlig at indånde. Mikroplastik fra bildæk og bremsesystemer er også en betydelig kilde til marin forurening. Det viser undersøgelser foretaget af Staffordshire University. Mikroplastik er plastikpartikler som er mindre end 5 millimeter i diameter. Hvert år bliver 100.000 ton mikroplast fra bildæk og 40.000 ton fra bremsesystemer transporteret gennem luften ud i oceanerne. I disse tal er ikke indregnet emission fra andre køretøjer, som traktorer og maskiner i byggebranchen. Ca. 50 % af et bildæk består af en blanding af naturgummi og syntetisk polymer. I havet kan mikroplast samle sig i havdyrenes gæller eller fordøjelseskanal, og påvirke dyrenes vækst, respiration og evne til at indtage føde. På land har den stadigt stigende mængde mikroplast i jorden mindsket succesraten af ormes reproduktion og afgrødernes vækst.


Vej-mikroplast kan ende fjerntliggende steder, hvor der ikke er veje og biler, som eksempelvis den nordlige polarcirkel. Her udgør den mørke mikroplast en trussel, fordi den absorberer lys, hvilket kan øge hastigheden på opvarmningen og afsmeltningen i området. Da samfundet er dybt afhængig af biler og transport samt syntetisk gummi til produktion af dæk, vil denne forureningskilde formentlig blive meget svær at få bugt med.


Øget indsats for at begrænse væbnede konflikter, flygtningestrømme, befolkningsvækst, analfabetisme og miljøforurening fra biler er derfor nødvendig for at understøtte kampen mod klimaændringer. Det er FN's opgave at koordinere de langsigtede beslutninger for at sikre Jordens fremtid, men FN's medlemsstater har ind til nu ikke formået at indfri målene. Det er at spille roulette herom. For at modvirke klimaændringerne skal FN fremover kunne dokumentere tilstrækkelige fremskridt på alle klimahandlings-områder fra 2024 og i de følgende år. Hvis det ikke bliver tilfældet, har livet på Jorden da en fremtid?


I det følgende belyses selve grundlaget for vores eksistens, set gennem videnskabens, troens og metafysikkens briller. Og meget har ændret sig. Videnskaben anskuer i dag stof, eller materie, på næsten samme måde som østens religioner, dvs. som objektgjort energi. Så har du en materialistisk opfattelse af verden, er det en illusion.


Livet har sit udspring i kosmos. Det forekommer derfor at være det rigtige sted at begynde denne beretning om OS og KOSMOS ved at fortælle om videnskabens opdagelser, lige fra universets skabelse til opståen af organisk liv på Jorden.









Første del


Videnskaben - om verden


Universets skabelse


Hvornår og hvordan er universet opstået, hvorledes udvikler det sig, og hvilke kræfter styrer og holder sammen på det? Disse fundamentale spørgsmål er naturvidenskaberne i dag kommet meget nærmere på at kunne besvare. Det skyldes ikke mindst de seneste årtiers eksplosive udvikling inden for alle teknologiske og videnskabelige områder, herunder nye avancerede jordbaserede teleskoper, og opsendelsen af satellitbaserede rumteleskoper som Hubble, Spitzer, Kepler, Planck, Tess, Cheops og James Webb.


Hubble blev opsendt i 1990, men er forbedret under 5 servicebesøg, seneste i 2009. Det har kastet lys over mange af astronomiens største mysterier og sendt hundredtusinder af billeder tilbage til Jorden. Disse har bl.a. hjulpet med at bestemme universets alder og størrelse og forstå hvordan galakser, stjerner og planeter dannes. Det har også observeret sorte huller og konstateret eksistensen af mørk energi.


Spitzer blev opsendt i 2003 og følger en heliocentrisk omløbsbane omkring Solen, hvor det glider væk fra Jorden med ca. 0,1 AE (astronomisk enhed) pr. år. Det har til formål at give os indblik i dele af universet, som det menneskelige øje ikke kan se. Det gør det ved at observere infrarød stråling fra de betragtede objekter, hvilket har vist os hidtil ukendte sider af universet og opdaget exoplaneter, der kredser om andre stjerner end vores egen sol.


Kepler blev opsendt i 2009, og var konstrueret specifikt til at opdage exoplaneter ved at måle på lyset fra fjerne stjerner. Når en planet i kredsløb bevæger sig ind foran stjernen, falder lysstyrken en smule. Det fald kunne Kepler registre med uhyre præcision. Fra 2009 til 2018 opdagede astronomerne, med hjælp fra Kepler, 2.600 exoplaneter.


Planck blev opsendt i 2009, og har til opgave at foretage en præcis kortlægning af den kosmiske mikrobølgebaggrundsstråling, der kan give svar på fundamentale spørgsmål om universets udvikling. Den glød af mikrobølgestråling, Planck skal kortlægge, stammer fra tiden ca. 380.000 år efter Big Bang. Tættere på universets fødsel kan forskerne ikke komme, fordi universet i disse første årtusinder var en glohed ursuppe, som lys ikke kunne trænge igennem, og der derfor ikke er noget lys tilbage fra. I marts måned 2013 kunne de første data fra Planck offentliggøres. De fastlægger med stor nøjagtighed universets alder til 13,8 milliarder år med en usikkerhed på 0,05 milliarder år, og viser, at universet består af 4,9 % almindeligt stof, 26,8 % mørkt stof og 68,3 % mørk energi


Tess blev opsendt i 2018, og afløste Kepler, som løb tør for brændstof. Tess har til opgave at udforske et område, der er 400 gange større end det, Kepler afsøgte, og det har allerede fundet tusindvis af exoplaneter.


Cheops blev opsendt 18. december 2019, og har til opgave at bestemme størrelsen af kendte exoplaneter, hvilket vil muliggøre en vurdering af deres masse, sammensætning, tæthed og dannelse. Cheops er dedikeret til at studere lyse nærliggende stjerner, som allerede er kendte for at have exoplaneter. Det gør det muligt at foretage højpræcise observationer af planetens størrelse, når den passerer foran sin værtsstjerne. Målet er at komme tættere på svaret, om der er liv på planeter, der minder om Jorden.


James Webb blev opsendt 25, december 2021, og de første videnskabelige data fra det blev offentliggjort 12. juli 2022. Det er placeret i et af Lagrange-punkterne 1,5 millioner km fra Jorden. Dette imponerende rumteleskop er det mest avancerede astronomiske instrument, der er skabt indtil nu. Det vil revolutionere vores forståelse af universet og give os et enestående indblik i universets historie og i fjerne galakser, samt hjælpe os ved at besvare nogle af de største spørgsmål om vores eksistens.


Noget om exoplaneter


Astronomerne har i flere årtier efterforsket andre solsystemer for at finde planeter, der kredser om en stjerne - såkaldte exoplaneter. I sommeren 2023 havde astronomerne kendskab til 5.438 exoplaneter, og tallet vokser hele tiden. Den intense efterforskning skyldes ønsket om at finde planeter, der kan være mulige hjemsted for intelligent liv. For at det kan være tilfældet, skal en række forudsætninger være opfyldt: 1) Det skal være en klippeplanet – ikke mindre end Mars og ikke mere end dobbelt Jordstørrelse (for at planeten kan fastholde sin atmosfære), 2) Der skal være vand i flydende form – ikke i dampform eller som fast is, 3) Planeten skal ligge i den ”beboelige zone”, hvor der hverken er for varmt eller for koldt, 4) Lyset fra stjernen skal være stærkt nok til at skabe fotosyntese og dermed grobund for liv. 4 % af de kendte exoplaneter er klippeplaneter, som er omtrent på størrelse med Jorden.


Astronomerne skønner, at der findes mindst én exoplanet for hver eneste stjerne. Alene i Mælkevejen er der 100 – 400 milliarder stjerner. Et forsigtigt skøn vil være at ansætte antallet af exoplaneter i Mælkevejen, som opfylder forudsætningerne for at kunne være hjemsted for intelligent liv, til ca. 4 milliarder. Hvis livet er opstået på bare en brøkdel af dem, kan der være rigtig mange planeter derude med intelligente væsner som os. Vi må derfor stille os selv spørgsmålet: Er Jorden almindelig, men livet unikt?


Kun få astronomer og astrofysikere, hvis nogen overhovedet, vil betvivle, at der må findes intelligent liv på planeter i andre solsystemer i universet. Den store udfordring, ved at kontakte fremmede planeter, er de store afstande i rummet. Nærmeste nabo til Solen er stjernen Proxima Centauri, 4,25 lysår væk. Et lysår er den afstand lys og anden elektromagnetisk stråling, som radiobølger, bevæger sig på et år. For at oprette kontakt mellem planeter, skal signaler derfor stiles til exoplaneter i vores kosmiske nabolag. Det internationale samarbejde om søgning efter intelligent liv i rummet har siden 1984 været forankret ved det californiske SETI Institut (Search for Extraterrestrial Intelligence).


Big Bang teorien


Ved 'Big Bang' begyndte universet at udvide sig, så temperaturen faldt. Efter ca. 380.000 år var temperaturen faldet så meget, at elektroner og protoner kunne finde sammen i atomer, og lyset kunne da bevæge sig ud i universet.


Universet udvider sig. Det betyder, at galakserne tidligere må have været tættere sammen, måske endda presset sammen til en lille, ufattelig tæt stofklump eller til et punkt med uendelig stor massetæthed, en såkaldt singularitet. Det udløste en eksplosion, der skabte både rum og tid. Heraf udspringer teorien om det store brag, Big Bang, som de fleste astronomer i dag anser for at være den bedste beskrivelse af universets udvikling.


Galakserne bevæger sig ikke gennem rummet, men ligger næsten stille i et univers, der udvider sig. Det er således rummet mellem galakserne, der bliver større og får det til at se ud som om galakserne bevæger sig bort fra hinanden. Da galakserne er under påvirkning af tyngdekraften fra andre galakser, ligger de dog ikke helt stille. Det er således tyngdekraften, der holder sammen på galaksehobene.


Galaksernes hastighed bort fra os vokser proportionalt med afstanden, men blot fordi galakserne bevæger sig bort fra os, er det fejlagtigt at tro, at vi befinder os i udvidelsens centrum. Vi havde observeret nøjagtig det samme fænomen, hvis vi havde kunnet iagttage udvidelsen fra en fjern galaksehob. Der findes ikke noget center for udvidelsen. Det kan bedst forklares ved en analogi: Universets udvidelse kan beskrives ved hjælp af en ballon, der pustes op, og hvor universet er ballonens overflade. Alle punkter på overfladen af ballonen har således været samlet i centrum, der markerer tidspunktet for Big Bang. Vi kan ikke specificere en eksakt position for Big Bang, for alle punkter på ballonens overflade repræsenterer Big Bang. De mange milliarder år gamle lys, som vi kan se i dag, stammer fra mange forskellige punkter i universet, som alle har oplevet et Big Bang.


Vi kan ikke se punkter, der er længere væk end lyset har nået at bevæge sig i universets levetid. Den radius udgør det synlige univers, men selve universet er sandsynligvis meget større. Når lyset bevæger sig gennem rummet, bliver lysets bølgelængde strakt ud af universets ekspansion; det bliver rødforskudt. Når man så vil måle hvor langt lyset har bevæget sig gennem universet, måler man lysets rødforskydning, og bruger den til at udregne den tilbagelagte afstand.


Det ældste lys, vi modtager, har derfor tilbagelagt en strækning, der er meget større end universets alder på 13,8 milliarder år. Den nuværende afstand til det fjerneste, som vi kan modtage lys fra, er næsten 50 milliarder lysår. Det skyldes at universet udvider sig mens lyset er undervejs.


Alternative teorier


Superstreng teorien


En interessant alternativ teori er Superstreng teorien. Fysikerne kan forklare hele universet ved, udover de tre rumlige dimensioner og tiden, at indføre syv usynlige dimensioner, i hvilke der vibrerer bittesmå strenge. Ifølge denne teori er strenge universets mindste byggesten, som alt er opbygget af. Strengene er usynlige, fordi de svinger i bittesmå, sammenrullede dimensioner, kaldet en Calabi-Yau-figur. Deres svingningsmønster bestemmer bl.a. partiklernes masse og elektriske ladning. Det bliver spændende at følge om teorien lader sig efterprøve engang i fremtiden.


Teorien om den indfoldede og udfoldede orden


Den amerikanske fysiker David Bohm, der var samtidig med Albert Einstein og Niels Bohr, hævder i sin bog 'Helhed og den indfoldede orden', at universet, bag den tilsyneladende fragmenterede faste struktur, er en ubrudt helhed, set som en udelt, flydende, grænseløs bevægelse, hvor det guddommelige, bevidsthed og stof – ja alting, har deres udspring. Bohm beskæftigede sig med studiet af kvantemekanikken, dvs. stoffets mest fundamentale egenskaber. Det handler om atomernes usynlige verden, og det der er endnu mindre, det subatomare niveau, helt ned til den foreløbigt mindste energimængde man har registreret, det såkaldte kvant. Bohm døde i 1992, og afsluttede kort tid forinden sit videnskabelige arbejde med manuskriptet til bogen 'Det udelte univers', der bekræfter at han mente det alvorligt med de teorier og synspunkter, han fremførte.


Ved at anvende kvanteteoriens regler på den generelle relativitetsteori til at beregne rummets nulpunkts-energi ved den korteste afstand (bølgelængde), der foreløbigt burde tages i betragtning (ca. 10-33 cm), fandt Bohm, at den energimængde, der indeholdes i én kubikcentimeter tomt rum, overstiger den totale energi i al materie i det kendte univers. Ifølge dette indeholder det tomme rum altså en umådelig energimængde, mens materien blot kan betegnes som noget i retning af en lille krusning på overfladen af et kæmpehav. Resultaterne af det satellitbaserede rumteleskop Plancks målinger synes, i nogen grad, at bekræfte dette. Disse målinger viser at universet består af 4,9 % almindeligt stof, 26,8 % mørkt stof og 68,3 % mørk energi.


Forudsættes det, at universet opstod ved en momentan kæmpeeksplosion i en singularitet (Big Bang teorien) for 13,8 milliarder år siden, så kan det, ud fra ovenstående synspunkt, blot betragtes som en lille krusning. På verdenshavene sker det undertiden, at myriader af små bølger tilfældigt mødes et bestemt sted, og at deres svingninger er i fase og forstærker hinanden, således at en kæmpebølge opstår; tilsyneladende ud fra næsten ingenting. På samme måde kunne man forestille sig, at der på den kosmiske energis umådelige ocean var opstået en pludselig bølgeimpuls, hvorfra vores univers blev skabt. Bølgeimpulsen ville eksplodere og blive splittet op i mindre krusninger, der spredte sig længere og længere væk, og dermed dannede vores 'udvidende univers'.


Inspireret af diskussioner med Einstein, bevægede Bohm sig ud over hvad der dengang var acceptabel filosofisk tænkning blandt fysikere. I 1959 læste Bohm en bog af den indiske mystiker Jiddu Krishnamurti, i hvilken der bl.a. står, at der ikke er noget skel mellem iagttageren og det iagttagne.


Bohm sagde herom: ”Dette er jo netop én af de afgørende nye ting i kvanteteorien. Krishnamurti talte selvfølgelig om psyken, men jeg følte at der var en stor lighed". Bohm mødte Krishnamurti i 1961. Derefter begyndte de at mødes jævnligt, og lærte hinanden godt at kende. Venskabet med Krishnamurti fik Bohm til at tale mere ugenert om den helhedsfortolkning af naturen og universet, han arbejdede på. I 1970 offentliggjorde han sin første artikel om den indfoldede orden, som han kaldte det helheds prægede niveau af virkeligheden, der ligger bag den kendte fysiske virkelighed.


Den verden vi kender fra den klassiske fysik, den materielle verden, er blot en overfladeverden. Den kalder Bohm for den udfoldede orden. Bagved ligger den indfoldede orden, som er et subtilt, enhedspræget lag af virkeligheden. Den indfoldede orden er de konkrete tings kilde og udspring. Herfra udvikles de og kommer til syne i den udfoldede orden. Det er den indfoldede orden, kvantemekanikken løfter sløret for i de mange nu velkendte paradokser, der bryder med vores klassiske forestillinger.


Gennem samtaler med bl.a. fremtrædende katolske teologer op gennem 1970érne kom Bohm frem til den overbevisning, at det dybe lag af virkeligheden, som han må ty til for at forklare kvanteparadokserne, nogenlunde svarer til det, som teologer kalder det guddommelige: Et område af virkeligheden, der er præget af helhed, som gennemtrænger alt, rummer umådelig energi og information, samt er altings kilde og udspring.


Universets skæbne?


Når vi taler om universet, beskæftiger vi os med ufattelige størrelsesforhold, energi- og stofmængder. Universets alder er 13,8 milliarder år, og radius på det synlige univers er næsten 50 milliarder lysår. Et lysår defineres som den strækning lyset tilbagelægger på et år, og da lysets hastighed er 300.000 km/s, kan et lysår beregnes til 9.460.730.472.580 kilometer.


Universet udvider sig med accelererende fart på grund af såkaldt mørk energi, som astronomerne er kommet på sporet af. Astronomerne har formodning om, at den mørke energi svarer til den såkaldte kosmologiske konstant, som Einstein indførte i Den Generelle Relativitetsteori for at få et statisk univers, dvs. et univers uden begyndelse og afslutning.


Nye målinger viser, at mængden af mørk energi er konstant, hvilket kan betyde, at den mørke energi svarer til den kosmologiske konstant. Det giver et fingerpeg om universets skæbne, for når den mørke energi er lig med den kosmologiske konstant, betyder det, at universet vil fortsætte med at ekspandere med accelererende fart og sprede galakserne ud i et uendeligt rum.


Der findes en kritisk massetæthed for universet. Hvis universets tæthed er mindre end den kritiske tæthed, vil udvidelsen altid fortsætte. Tyngdekraften er da ikke stærk nok til at bremse udvidelsen. Hvis universet netop har den kritiske tæthed, vil udvidelsen først ophøre i en uendelig fjern fremtid. Hvis universets tæthed er større end den kritiske tæthed, vil tyngdekraften til sidst få overtaget. Udvidelsen vil da ophøre og blive erstattet af en sammentrækning.


Galakserne


Stjernerne i universet er samlet i galakser, der findes i fem former: Spiral-, bjælke-, ellipse-, linseformede og irregulære galakser. Bjælkeformen er en undergruppe af spiralgalakser, der overgår til denne form med stigende alder. Irregulære galakser er mere eller mindre kaotiske stjernesystemer, der kan være opstået i denne form eller være bragt ud af ligevægt, f.eks. ved kollision mellem to galakser.


En typisk stor galakse indeholder et par hundrede milliarder stjerner. Meget tyder på, at hovedparten af stjernesystemerne er dværggalakser. Ingen ved nøjagtig hvor mange galakser, der findes i universet, men ud fra hvad astronomerne kan se med de kraftigste teleskoper anslår de, at der er over 80 milliarder galakser, alene i den observerbare del af universet. Da universet, ifølge moderne kosmologi, er uendeligt, vil antallet af galakser sandsynligvis også være uendeligt. Antallet af stjerner i alle galakser tilsammen anslås til at være melllem 30 og 70 milliarder billioner.


De fleste galakser, vi ser i dag, er mindst 10 milliarder år gamle. Det vil sige, at de har eksisteret i størstedelen af universets levetid. I mange spiralgalakser findes der en del gas og støv mellem stjernerne. Det er dette stjernerne dannes af, og i galakser med meget gas bliver der til stadighed dannet nye stjerner, ligesom nye planeter dannes af støvpartikler, der samler sig omkring stjernerne.


Galakserne holdes sammen af såkaldt mørkt stof. Tyngdekraften fra massen af synligt stof er nemlig ikke stor nok til at holde stjernerne på plads. Derfor må der være noget mere, og det er dette 'mere' astronomerne har døbt mørkt stof. Det kan ikke ses og endnu ved ingen, hvad det består af.


Stjernerne


Nye stjerner og planetsystemer dannes ved at enorme skyer af gas og støv trækkes sammen af tyngdekraften. Den store kugle af gas og støv falder sammen til en skive, der derefter danner stjernen i midten og planeterne kredsende omkring. Når gassen fortættes, stiger trykket og temperaturen i stjernens indre, og bliver til sidst flere millioner grader varm. Atomkernerne fusionerer da, og omdanner brintkerner til heliumkerner, hvorved der frigives energi. Denne energi bevæger sig udad fra stjernens centrum, og skaber derved et pres, der er stort nok til at standse gasskyens sammentrækning. En stjerne er født.


Alle stjerner, uanset størrelse, består fra starten næsten udelukkende af grundstofferne brint og helium. Det meste af en stjernes liv går med at smelte brintkerner om til heliumkerner. Herved frigives den energi, der stråler ud af stjernen som lys og varme. Efterhånden vil al brinten i stjernens kerneområde blive omdannet til helium. For en stjerne som solen tager det omkring 10 milliarder år. En stjernes livslængde og skæbne afhænger dog i høj grad af dens størrelse.


Lette stjerner med en masse på mellem 0,8 og 11 solmasser har et relativt langt liv. En sådan stjerne har en overfladetemperatur på mellem 5.000° C og 23.000° C. Energiproduktionen er mellem 0,5 og 18.000 gange solens, og størrelsen mellem 0,9 og 7 gange så stor som solens. Når stjernen har opbrugt al brinten i sit center bliver den til en rød kæmpestjerne, der skaffer energi ved at omdanne helium til kulstof og ilt. Efter dannelsen af kernen af kulstof og ilt opstår der ustabile forhold i stjernen, og den begynder at udvide sig og trække sig sammen. Til slut kollapser den, og bliver til en hvid dværgstjerne på størrelse med Jorden, og med en overfladetemperatur på ca. 10.000° C.


Store, tunge stjerner med en masse på mellem 11 og 50 solmasser, har et relativt kort liv. En sådan stjerne har en overfladetemperatur på mellem 23.000° C og 40.000° C. Energiproduktionen er mellem 18.000 og 100.000 gange solens, og størrelsen mellem 7 og 20 gange så stor som solens. Den opbruger derfor hurtigt sin brint, og får en kerne af helium. Stjernen udvikler sig til enten en rød eller blå super-kæmpestjerne, der vokser sig større og større. På et tidspunkt begynder kernen af helium at smelte sammen til kvælstof, kulstof og ilt. Denne proces fortsætter med dannelsen af neon og natrium, hvorefter sammensmeltningen fortsætter i stadig hurtigere tempo med dannelsen af silicium og svovl. Processen standser med dannelsen af jern, og med at der opbygges en jernkerne i stjernen. Når jernkernen når op på 1,4 gange solens masse kollapser stjernen, og der udløses en gigantisk supernovaeksplosion, der spreder byggestenene til planeter og liv ud i universet. Tilbage bliver en neutronstjerne, kun bestående af neutroner, med en størrelse på ca. 10 km. Mange neutronstjerner roterer hurtigt, måske op til 1.000 omdrejninger pr. sekund, hvorved der udsendes stråling i stød. Disse neutronstjerner kaldes pulsarer.


Hvis stjernen har en masse på over 50 solmasser dannes en stjerne med en overfladetemperatur på over 40.000° C. Energiproduktionen er over 100.000 gange solens, og størrelsen over 20 gange så stor som solens. Stjernen udsender ikke blot stråling; der strømmer også en stærk vind af stof fra stjernen. Strømmen af stof væk fra stjernen er så stor, at når den løber tør for brint i centrum, så er der heller ikke mere brint ved dens overflade. Den kaldes en Wolf-Rayet stjerne. Ligesom for stjerner med en solmasse på mellem 11 og 50 solmasser dannes der en jernkerne, og stjernen bliver til en supernova. Denne er så massiv, at kollapsen ikke standser med en neutronstjerne, men med et såkaldt sort hul, der har et umådeligt tyngdefelt. Et sort hul er et objekt, som tyngde-kraften har presset så meget sammen at det intet fylder. Tæt på et sort hul er tyngdekraften så stærk, at selv lyset, med dets hastighed på 300.000 km/s, ikke kan slippe væk. Det anslås at der befinder sig et sort hul i centralområdet på de fleste galakser.


Hvis hjertet i en meget lysstærk galakse drives af et supertungt sort hul i sit center, ofte med en vægt på flere millioner gange Solens masse, kaldes det en Kvasar. Når galaksens stof nærmer sig det sorte hul, bliver det tvunget rundt i en tæt hvirvel omkring hullet. Det skaber voldsom gnidningsmodstand i stoffet, med høje temperaturer og en stråling, der er så stærk, at den overdøver alt lyset fra galaksens stjerner.


Mælkevejen


Universet indeholder over 80 milliarder galakser, måske en uendelighed. En af dem er vores egen Mælkevej, der er en typisk spiralgalakse i hvis centrum der er et sort hul, med en masse på ca. tre millioner solmasser, som hele galaksen drejer omkring. Sorte huller findes også spredt omkring i hele galaksen. Mælkevejens alder er beregnet til at være ca. 13,2 milliarder år. Foruden store mængder gas og støv, skønnes den at indeholde mellem 100 og 400 milliarder stjerner.


Heraf befinder den største koncentration sig i Mælkevejens centralområde, der har form som en fladtrykt kugle med en diameter på omkring 10.000 lysår. Omkring dette centralområde er der en flad skive af stjerner, støv og gas med en diameter på ca. 100.000 lysår og en tykkelse på ca. 1.000 lysår af stjerner og på ca. 12.000 lysår af støv og gas. Centralområdet og skiven befinder sig inde i den såkaldte halo, et kugleformet område med spredte stjerner og store kugleformede stjernehobe, med en diameter på nogenlunde samme størrelse som skiven. Haloen befinder sig inde i et endnu større område, kaldet den mørke halo, med en diameter på mellem 400.000 og 600.000 lysår.


Indholdet af den mørke halo kendes ikke. Måske består den af døde stjerner eller små stjerner, der er for lyssvage til at kunne ses. Den har en masse på omkring 90 % af Mælkevejens samlede masse, og påvirker derfor stjernernes bevægelse langt fra Mælkevejens centrum. Hele Mælkevejens masse anslås til ca. 580 milliarder solmasser, fordelt i omtrentligt forhold 100:10:1 på henholdsvis mørk halo, stjerner og interstellart stof. Hele Mælkevejen roterer med en rotationstid på ca. 50 millioner år og en relativ fart i forhold til universet på ca. 590 km/s.

